text: Dyre designer-lænestole stjålet ved natligt indbrud
  23 maj 2017 kl. 03.59
  Tre designer-lænestole til en samlet værdi over 100.000 kroner blev natten til tirsdag stjålet ved et indbrud i Esbjerg.
  Alarmen i en administrationsbygning på John Tranums Vej i Esbjerg gik i gang klokken 01.09 natten til tirsdag. Tyvene havde da brudt en terrassedør op og forsvandt meget hurtigt med de tre designer-lænestole.
  Pelikan-stolene er designet af den kendte arkitekt Finn Juhl tilbage i 1940. Stolen produceres fortsat i mange stof- og farvesammensætninger og er stadig i høj kurs - også hos tyveknægte som i nat.
  De tre stjålne Pelikan-stole i Esbjerg er sort/grå og har en samlet værdi på over 100.000 kroner. 
  - Der er ingen tvivl om, at tyvene gik efter lige de tre stole, som de på forhånd har vidst, hvor stod. Vi hører gerne gerne fra folk, der får tilbudt sådanne stole  - eller ved, at de er i omløb, siger vagtchef Erik Lindholdt, Syd- og Sønderjyllands Politi, til TV SYD.
  Designerindbrud i Esbjerg i nat - stjålet 3 stole af Finn Juhl´s &quot;Pelikan&quot; sort/grå. Er du hæleren eller kender pgl., så ring 114 #politidk
  
  